Á laugardaginn var genginn þriðji áfanginn af sex í strandgöngu Þjóðgarðsins Snæfellsjökuls og var það jafnframt síðasta skipulagða ganga sumarsins á vegum hans . Gengið var frá Skálasnaga að Beruvík og tók gangan rúmlega fimm klukkustundir . Sæmundur Kristjánsson landvörður og leiðsögumaður frá Rifi leiddi gesti um sögusvæði vitavörslu , bjargnytja , skipsstranda og búskapar ásamt því að fugla - , plöntu - og dýralífinu voru gerð góð skil . Rákust göngumenn m.a. tófu sem þeim erlendu þótti sérlega gaman að sjá . Einnig rakst hópurinn á rjúpnahreiður með eggjum en ólíklegt er að rjúpan sú komi ungum á legg svona seint . Kíkt var í hverja gjótu eftir ferlaufungi sem vex á þessu svæði en hann fannst þó ekki í þetta skiptið enda er ferlaufungur ein af sjaldgæfustu plöntum landsins og friðlýst tegund . Í Beruvíkinni fannst planki úr Skeiðarárbrúnni sálugu sem rak vestur með suðurströnd landsins og allt á Rauðasand á örfáum dögum eftir hlaupið 1996 . Þátttaka í sumardagskrá þjóðgarðsins hefur verið mjög góð og þakka þjóðgarðsvörður og landverðir gestum fyrir þátttökuna og ánægjulega samveru í viðburðum sumarsins . Þess má geta að Gestastofa þjóðgarðsins á Hellnum verður opin alla daga frá 10 - 18 til og með 10. september .